**OBRAZLOŽENJE**

**Nacrta prijedloga Odluke o komunalnim djelatnostima**

Hrvatski sabor na sjednici održanoj dana 13. srpnja 2018. godine donio je Zakon o komunalnom gospodarstvu („Narodne novine“ br. 68/18), koji je stupio na snagu 4. kolovoza 2018. godine.

Postojeća Odluka o komunalnim djelatnostima donesena je 2009. godine, uz izmjene iz 2014. godine („Glasnik Grada Zadra“ br. 16/09, 15/14).

Zakon o komunalnom gospodarstvu („Narodne novine“ broj 68/18) zadržao je iste organizacijske oblike obavljanja komunalnih djelatnosti, međutim uveo je dvije kategorije komunalnih djelatnosti (za održavanje komunalne infrastrukture i uslužne komunalne djelatnosti).

Sukladno odredbi čl. 26. Zakona o komunalnom gospodarstvu („Narodne novine“ broj 68/18) predstavničko tijelo jedinice lokalne samouprave ovlašteno je donijeti Odluku kojom će pobliže odrediti poslove koji se smatraju obavljanjem zakonom propisanih komunalnih djelatnosti kao i odrediti drugu djelatnost koja se smatra komunalnom djelatnosti ako se takvom djelatnošću kontinuirano zadovoljavaju potrebe od životnog značenja za stanovništvo, po svom sadržaju i značenju predstavlja nezamjenjiv uvjet života i rada u naselju i obavlja se prema načelima komunalnog gospodarstva.

Postojećom Odlukom o komunalnim djelatnostima utvrđeni su uvjeti i mjerila za provedbu prikupljanja ponuda ili javnog natječaj za povjeravanje komunalnih poslova na temelju ugovora i postupak davanja koncesije.

Člankom 50. Zakona propisano je da se na postupak odabira osoba s kojom se sklapa ugovor o povjeravanju obavljanja komunalne djelatnosti te sklapanje, provedbu i izmjene tog ugovora primjenjuju propisi o javnoj nabavi, a čl. 46. Zakona propisano je da se na sva pitanja u vezi s koncesijama primjenjuju propisi kojima se uređuju koncesije.

Slijedom navedenog, nova Odluka donosi se radi usklađenja komunalnih djelatnosti i povjeravanja obavljanja komunalnih djelatnosti na temelju ugovora o koncesiji i ugovora o povjeravanju obavljanja komunalne djelatnosti sa Zakonom o komunalnom gospodarstvu.

S ciljem da se širi krug zainteresiranih osoba s područja Grada Zadra uključi u pripremu konačnog Nacrta Odluke o komunalnim djelatnostima, svrsishodno je provesti savjetovanje sa zainteresiranom javnošću. Na taj se način želi upoznati javnost sa predloženim Nacrtom i pribaviti mišljenja, primjedbe i prijedloge zainteresirane javnosti, kako bi predloženo, ukoliko je zakonito i stručno utemeljeno, bilo prihvaćeno od strane donositelja odluke i u konačnosti ugrađeno u odredbe odluke.

|  |
| --- |
| **Rok za očitovanje zainteresirane javnosti je zaključno s danom 20. siječnja 2019. godine.** |
| Adresa e-pošte na koju se šalju očitovanja zainteresirane javnosti:  **komunalno.savjetovanje@grad-zadar.hr** |